題旴江王章甫梅境
作者：李濤
朝代：宋

paragraphs: 仙伯當年亭植梅，當今天子題品來。
梅花是我丈人行，見梅不賦梅應咍。
王君結廬在梅境，日與梅兄相追陪。
吟詩些起逋仙魂，索笑醉銜工部杯。
吾聞梅乃萬木母，桃爲奴婢李輿臺。
一陽生子萬物始，梅花獨先群卉開。
一陰生午萬物成，梅實獨先群蘤胎。
華實先天天不違，梅之時義大矣哉。
紛紛餘子不知本，祗說百花頭上魁。
此語聞之梅亭翁，錄以贈君君勿推。